KOMISIJOS SPRENDIMAS
2006 m. rugpjūčio 11 d.
iš dalies keičiantis Sprendimą 2003/766/EB dėl skubių priemonių užkirsti kelią Diabrotica virgifera Le Conte išplitimui Bendrijoje
(pranešta dokumentu Nr. C(2006) 3582)
(2006/564/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2000 m. gegužės 8 d. Tarybos direktyvą 2000/29/EB dėl apsaugos nuo augalams ir augaliniams produktams kenksmingų organizmų įvežimo į Bendriją ir dėl jų išplitimo joje priemonių (1), ypač į jos 16 straipsnio 3 dalies ketvirtą sakinį,
kadangi:
(1)
Komisijos sprendime 2003/766/EB (2) reikalaujama, kad valstybės narės imtųsi skubių priemonių kovai su Diabrotica virgifera Le Conte (toliau - organizmas) plitimu kitose teritorijose, nei tos, kuriose turimomis žiniomis šis organizmas yra paplitęs.
(2)
Remiantis 2003 m., 2004 m. ir 2005 m. valstybėse narėse atliktais Maisto ir veterinarijos tarnybos vertinimais ir papildoma informacija, gauta iš 2004 m. ir 2005 m. valstybių narių atliktų oficialių tyrimų, galima teigti, kad organizmas yra paplitęs kai kuriose Bendrijos teritorijose. Tačiau didesnėje Bendrijos teritorijos dalyje šio organizmo nėra.
(3)
Augalų sveikatos nuolatinis komitetas 2005 m. keletą kartų vertino, kaip įgyvendinamos Sprendime 2003/766/EB nustatytos skubios priemonės. Buvo padaryta išvada, kad taikant skubias priemones, skirtas organizmui likviduoti teritorijose, kuriose turimomis žiniomis anksčiau organizmas nebuvo paplitęs, visose kitose teritorijose reikėtų taikyti izoliavimo priemones.
(4)
Todėl reikėtų atitinkamai iš dalies pakeisti Sprendimą 2003/766/EB.
(5)
Šiame sprendime numatytos priemonės atitinka Augalų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimas 2003/766/EB iš dalies keičiamas taip:
1)
įterpiami tokie 4a ir 4b straipsniai:
„4a straipsnis
1. Jeigu laikotarpiu, trunkančiu ilgiau nei dvejus metus iš eilės, 2 straipsnyje minėtų tyrimų rezultatais patvirtinama, kad organizmas yra paplitęs dalyje valstybių narių teritorijos, valstybės narės nustato zonas, apimančias teritorijos dalį, kurioje buvo aptiktas organizmas („užkrėstas zonas“).
2. Valstybės narės taiko 4 straipsnio nuostatas arba, jeigu yra duomenų, kad organizmo jau nebeįmanoma likviduoti, kasmet užkrėstose zonose ir aplink jas vykdo programas, siekdamos apriboti organizmo plitimą iš užkrėstų zonų į teritorijas, kuriose organizmo nėra („izoliavimo programas“).
4b straipsnis
Kukurūzų laukus apimančiose zonose mažiausiai 2 500 m aplink oro uostų kilimo ir tūpimo takus arba bet kokias kitas oro uostų teritorijos dalis, kuriose vyksta orlaivių judėjimas, jeigu yra įrodymų dėl didelės rizikos, kad į zonas gali patekti organizmas, imamasi šių priemonių:
-
taikoma sėjomaina taip, kad bet kuriuo laikotarpiu, trunkančiu dvejus metus iš eilės, kukurūzai būtų auginami tik vieną kartą, arba
-
vykdoma intensyvi stebėsena siekiant nustatyti organizmo buvimą, naudojant lytinių feromonų gaudykles, o aptikus organizmą taikomos priemonės pagal 3 ir 4 straipsnius.“;
2)
5 straipsnis papildomas tokiomis įtraukomis:
„-
4a straipsnio 1 dalyje minėtų zonų teritorijas ir bet kokius jų pakeitimus,
-
4a straipsnio 2 dalyje minėtas izoliavimo programas ir bet kokius jų pakeitimus.“.
2 straipsnis
Šis sprendimas skirtas valstybėms narėms.
Priimta Briuselyje, 2006 m. rugpjūčio 11 d.